Volt a farizeusok között egy Nikodémus nevű ember, a zsidók egyik vezető embere.

Ő egy éjjel elment Jézushoz, és így szólt hozzá: „Mester, tudjuk, hogy Istentől jöttél tanítóul, mert senki sem képes megtenni azokat a jeleket, amelyeket te teszel, hacsak nincs vele az Isten.” Jn 3,1-2

Nikodémus éjjel megy Jézushoz. A mester a Mesterhez, a tanító a Tanítóhoz. Kettejük között „csak” annyi a különbség, mint ég és föld között. A testbe zárt Mindenható Isten Fia és a halandó ember, aki kortársai között tanult, tudós embernek számított. Miért választotta az éjszakát a találkozásra? Pontosan nem tudjuk, csak találgatni lehet: talán csak így tudott kötöttségektől mentes időt szakítani a találkozásra, talán a kíváncsi tekinteteket akarta elkerülni, talán ő maga sem fogalmazta meg pontosan, talán csak a belső sürgetés nem engedte tovább késlekedni… nem tudjuk.

Nagyon tudatos a köszöntés, jó hozzáállásról, pontos felismerésről árulkodik. A tettek alapján egyértelmű számára: mindezt csak Isten tudja megtenni.

Mégis, valami hiányzik a köszöntésből. Miért? Mert csak az ész, a tudás felismerése. Kedvenc példám: a töltött káposzta. (Persze, lehetne bármilyen étel.) Meglátom, felismerem: de ettől még nagyon éhes maradok.

Csak ha megismerem a csodák Istenét, az hoz valódi változást az életembe. A Biblia szerint Nikodémus keresése a megfelelő eredményt hozta. *VGy*